Predkladacia správa

V dňoch 17. - 21. mája 2010 sa v Ženeve uskutoční 63. svetové zdravotnícke zhromaždenie. Toto podujatie bude zasadnutím najvyšších predstaviteľov rezortov zdravotníctva členských štátov Svetovej zdravotníckej organizácie a ako pozorovatelia sa zúčastnia aj delegáti medzinárodných mimovládnych organizácií a odborných vedeckých inštitúcií. 

Zasadnutie poskytne priestor pre diskusiu o prioritných otázkach svetovej zdravotníckej politiky. Dôležitými témami rokovaní na zasadnutí budú: Pripravenosť na pandemickú chrípku: zdieľanie vírusov chrípky a prístup k  vakcínam a ďalším benefitom; Implementácia Medzinárodných zdravotných predpisov; Medzinárodný nábor zdravotníckeho personálu: návrh globálneho kódexu praxe. Na zhromaždení bude prerokúvaný  rozpočet na základe novej rozpočtovej škály OSN.

Zasadnutie Svetového zdravotníckeho zhromaždenia bude prebiehať formou plenárneho zasadnutia a rokovania jednotlivých výborov. 

Návrh zloženia delegácie bol zostavený na základe rozhodnutia ministra zdravotníctva SR. 

Predkladaný materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie, preto neobsahuje doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.